b'\n_START_ARTICLE_\nRazvezani jezik\n_START_PARAGRAPH_\nRazvezani jezik, Prosti slovar \xc5\xbeive sloven\xc5\xa1\xc4\x8dine je prosto dostopni spletni slovar slovenskega jezika, kjer lahko govorci prosto prispevajo nove besede ali nove pomene \xc5\xbee obstoje\xc4\x8dih. Gre za nekonvencionalni jezikovni korpus, ki sicer nima nima reprezentativne vloge, nam pa veliko pove o aktualnih te\xc5\xbenjah jezikovnega razvoja v slovenskem jeziku in je z jezikoslovnega vidika zelo zanimiv. Gre za t. i. kolaborativni slovar, kar pomeni, da ni namenjen zgolj prebiranju, ampak tudi aktivnemu sodelovanju, ki poteka na podoben na\xc4\x8din kot pri Wikipediji. Prosto lahko k slovarju prispeva kdorkoli, brez pravil, izbiranja in cenzure._NEWLINE_Gesla in \xc4\x8dlanki pokrivajo vse zvrsti jezika, od knji\xc5\xbenega do pogovornega, in tudi vrsto nestandardnih rab; v slovarju najdemo na primer razli\xc4\x8dne arhaizme, idiome, slengovske in nare\xc4\x8dne izraze, kletvice, pregovore ipd. In\xc5\xa1titut za slovenski jezik Frana Ramov\xc5\xa1a pri ZRC SAZU je Razvezani jezik vklju\xc4\x8dil v korpus Nova beseda.\n_START_SECTION_\nZgodovina\n_START_PARAGRAPH_\nNastal je leta 2004, na pobudo Dru\xc5\xa1tva za doma\xc4\x8de raziskave. Sprva je bil zasnovan kot frazeolo\xc5\xa1ki slovar, vendar so ga uporabniki polnili z najrazli\xc4\x8dnej\xc5\xa1imi vsebinami. Urednica Alenka Pirman je tako spoznala, da pravzaprav nastaja prvi prosti slovar \xc5\xbeive sloven\xc5\xa1\xc4\x8dine. Med letoma 2004 in 2007 je pribli\xc5\xbeno 500 razli\xc4\x8dnih avtorjev prispevalo 1300 \xc4\x8dlankov, \xc5\xa1tevilo vnosov je postopoma nara\xc5\xa1\xc4\x8dalo in leta 2014 je slovar zajemal \xc5\xbee 4.200 gesel. Leta 2006 so pripravili elektronsko knjigo Razvezani snopi\xc4\x8d, prosti slovar \xc5\xbeive sloven\xc5\xa1\xc4\x8dine. V e-knjigi je 85 \xc4\x8dlankov iz obdobja 2004\xe2\x80\x932006 in je prav tako prosto dostopna s spletne strani. Leta 2007 je slovar iz\xc5\xa1el tudi v knji\xc5\xbeni obliki in je zajel 170 \xc4\x8dlankov. V knjigi zbrani \xc4\x8dlanki ohranjajo izvirno obliko, ki so ji dodane zgolj najosnovnej\xc5\xa1a pravopisna lektura in slovaropisne oznake.'